ইরাক থেকে মার্কিন সৈন্য প্রত্যাহার : যুক্তরাষ্ট্রের ইরাক আগ্রাসনের পর থেকেই ইরাক থেকে মার্কিন সৈন্য প্রত্যাহারের বিষয়ে মার্কিন প্রশাসনে বিতর্ক চলছিল। মার্কিন যুক্তরাষ্ট্রে জনমত ছিল সৈন্য প্রত্যাহারের পক্ষে। ২০০৭ সালের মে মাসে পরিচালিত জনমত জরিপে দেখা যায়, ৫৫ শতাংশ মার্কিন নাগরিকের মত ছিল ইরাক যুদ্ধ ছিল ভুল এবং ৫১ শতাংশ ভোটার সৈন্য প্রত্যাহারের পক্ষে ছিলেন। মার্কিন কংগ্রেসে পাস হওয়া বিল অনুযায়ী ২০১১ সালের ৩১ ডিসেম্বরের মধ্যে সব মার্কিন সৈন্য ইরাক থেকে প্রত্যাহার হওয়ার কথা ছিল। চলতি বছর ১৮ ডিসেম্বর শেষ মার্কিন সেনাদল ইরাক ছেড়ে যায়।